“ฐากร” เชื่อไม่มีฮั้วประมูล 4G คาดได้รับเงินประมูลสูงถึง 7.1 หมื่นลบ.
"ฐากร ตัณฑสิทธิ์" เชื่อไม่มีฮั้วประมูล 4G ทั้ง 2 คลื่นความถี่ คาดได้รับเงินประมูลสูงถึง 7.1 หมื่นลบ.
30 ต.ค. 2558

นายฐากร ตัณฑสิทธิ์ เลขาธิการสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยว่า การประมูลใบอนุญาตให้ใช้คลื่นความถี่ 1800 จำนวน 2 ใบอนุญาตในวันที่ 11 พ.ย. 58 และประมูลคลื่นความถี่ 900 MHz จำนวน 2 ใบอนุญาต ในวันที่ 12 พ.ย. 58 เชื่อมั่นว่าจะไม่มีการฮั้วกันในการประมูลครั้งนี้ เพราะผู้ให้บริการโทรศัพท์มือถือทั้ง 3 รายต้องการใบอนุญาต 2 ใบอนุญาตคือได้ทั้งคลื่น 1800 MHz และคลื่น 900 MHz เพราะมีความจำเป็นที่ต้องการใช้คลื่นความถี่มากขึ้นเพื่อรองรับการให้บริการกับลูกค้า
ขณะเดียวกันมั่นใจว่ากลุ่มบริษัท จัสมิน อินเตอร์เนชั่นแนล จำกัด (มหาชน) หรือ JAS ซึ่งเป็นอีก 1 กลุ่มบริษัทที่ผ่านคุณสมบัติเข้าร่วมประมูลครั้งนี้นอกเหนือจากผู้ประกอบการโทรศัพท์มือถือทั้ง 3 รายนั้นจะเข้ามาแข่งขันอย่างแน่นอน โดยได้วางแบงก์การันตีสูงถึงกว่า 1.6 หมื่นล้านบาท
“ทุกคนอยากได้ 2 ใบอนุญาต เพราะแต่ละค่ายมีความจำเป็นใช้คลื่นความถี่มาก ฉะนั้นทุกคนสู้ราคากันหมด” นายฐากร กล่าวในงานสัมมนา”นับถอยหลังประมูล 4G….พลังขับเคลื่อนเศรษฐกิจดิจิทัล”
นอกจากนี้สำนักงาน กสทช.ได้มีแนวทางป้องกันการสมยอมราคา โดยหากตรวจสอบเห็นพฤติกรรมฮั้วราคา จะไม่มีการรับรองผลการประมูล ซึ่งการประมูลใช้ราคาตั้งต้น 80% ของราคาคลื่นความถี่ โดยคลื่น 1800 MHz ราคาเริ่มต้นกว่า 15,000 ล้านบาท และหากเคาะถึงครั้งที่ 3 ราคาจะไปถึง 95% หรือขึ้นไปที่ราคา 16,000 ล้านบาท และคาดว่าการประมูล 4 ใบอนุญาตจะได้รับเงินประมูลประมาณ 7.1 หมื่นล้านบาท บนสมมติฐานที่ราคาจะขึ้นไป 95% ของราคาคลื่น
ขณะที่ กสทช.ยังเตรียมนำคลื่น 2600 MHz ไปเปิดประมูลคลื่นความถี่ในครั้งต่อไป โดยปัจจุบัน บมจ.อสมท (MCOT) เป็นผู้ถือครองคลื่น 2600 MHz จำนวน 120 MHz โดยระหว่างนี้กสทช.อยู่ระหว่างเจรจากับอสมท ที่ต้องการคืนคลื่นเช่นกัน แต่ติดที่ยังให้สัมปทานการให้บริการแก่เคเบิลทีวี และอสมท ต้องการเงินเยียวยาด้วย ซึ่งกรณียังก็ต้องรอกฎหมายใหม่ของกสทช.ต่อไป